open-index/open-wikipedia-markdown huggingface dataset:
קלאו קרקעי

**קלאו קרקעי** ו**קָלָאוֹ הַקַּרְקַע** (שם מדעי: *Bucorvus abyssinicus*) הוא מין של קלאו, שמצוי בצפון אפריקה הטרופית. אחד משני המינים שבסוג קלאו קרקע. השני הוא קלאו אדום-פנים. בתי הגידול המועדף עליו הם סוואנות, אזורי צמחייה נמוכה סוב-מדבריים, אזורים סלעיים וככלל מקומות בהם ניתן לחפש בהם מזון בקלות. הגובה בה הקלאו הקרקעי חי הוא כ-3250 מ' מעל גובה פני הים. מין זה שוכן במקומות יבשים יותר מאלה שבהם נמצא בדרך כלל הקלאו אדום הפנים.
## מאפיינים
רגליו של הקלאו הקרקעי מתאימות להליכות ארוכות וריסיו עבים, מה שמסייע לו בחיפוש אחר מזון ומונע מחול ואבק להיכנס לעיניו. הוא ניזון מבעלי חוליות וחסרי חוליות, בין השאר צבים, לטאות, עכבישים, חיפושיות, זחלים, פגרים, פירות, זרעים ואגוזים.

אורכו כ-78 עד 106 ס"מ, ומשקלו כ-4 ק"ג, בעוד אורך מוטת כנפיו הוא כ-495 עד 595 ס"מ. כל גופו שחור, מלבד כתם ורוד על לסתו התחתונה, נוצות לבנות בכנפיו ועור חשוף מתחת לצוואר, שצבעו כחול אצל הנקבות ואדום אצל הזכרים. לקלאויים צעירים יש נוצות חומות, וצבע העור החשוף שעל גרונם דהוי יותר מזה של הבוגרים.

הקלאויים הקרקעיים מבלים את רוב זמנם על הקרקע, למרות שהם עשויים לעוף במהלך חיפושיהם אחר מזון או בהגנה על הטריטוריה. הם ישנים על עצים, כנראה על מנת למנוע סכנת טריפה. קלאויים צעירים נצפו משחקים ונאבקים בעזרת מקורם, כנראה כהכנה לחייהם כבוגרים. תצוגות החיזור של הזכר והנקבה כוללות השמעת קולות הרעמה.

הקלאויים הקרקעיים הם מונוגמיים, ומתרבים כל 3 שנים, בין ינואר לנובמבר. הקן נבנה על עצים, מענפים של עצי באובב ודקלים. הנקבה מטילה כ-2 ביצים, ודוגרת עליהן במשך 37 עד 41 יום. הגוזלים פורחים מהקן 85 ימים לאחר הבקיעה, ונהיים עצמאיים בגיל 3.

תוחלת חייו של הקלאו הקרקעי בשבי היא 35-40 שנים.

## גלריה

Bucorvus abyssinicus (female) -Fort Worth Zoo-8.jpg|נקבת קלאו קרקעי
Bucorvus abyssinicus (male) -head -San Diego Zoo-8.jpg |זכר קלאו קרקעי
Bucorvus abyssinicus (female)-4.jpg|נקבת קלאו קרקעי
Large bird in flight.jpg|זכר קלאו קרקעי עף
 Bucorvus abyssinicus -Denver Zoo, Colorado, USA -female-8a.jpg
Bucorvus abyssinicus MHNT 226 San (Mali).jpg


## קישורים חיצוניים

## הערות שוליים

קטגוריה:בעלי חיים שתוארו ב-1783
קטגוריה:טקסונים שתוארו בידי פיטר בודארט
קטגוריה:קלאויים
קטגוריה:בורקינה פאסו: עופות
קטגוריה:אוגנדה: עופות
קטגוריה:עופות בערבות אפריקה שמדרום לסהרה
מעגל תשע הנקודות

שמאל|ממוזער|350px|מעגל תשע הנקודות. תשע הנקודות מסומנות בכחול, הגבהים בירוק והמעגל באדום
בגאומטריה, **מעגל תשע הנקודות** (נקרא גם "**מעגל אוילר**" או "**מעגל פיירבך**") הוא מעגל העובר במשולש כלשהו דרך תשע הנקודות הבאות:
* אמצעי הצלעות
* עקבי הגבהים, כלומר הנקודות שבהן הגבהים נפגשים עם הצלעות
* אמצעי הקטעים המחברים בין קודקודי המשולש לנקודת מפגש הגבהים

בשנת 1765 גילה לאונרד אוילר שתשע הנקודות הללו נמצאות על מעגל אחד. ב-1822 גילה קרל וילהלם פיירבך, שניתן להעביר מעגל דרך אמצעי הצלעות ועקבי הגבהים, והראה שהמעגל הזה משיק לארבעת המעגלים המשיקים למשולש. זמן קצר לאחר מכן גילה אולרי טרקם שהמעגל עובר גם דרך אמצעי הקטעים שבין הקודקודים למפגש הגבהים, והוכיח את קיומו של המעגל.

במשולשים מיוחדים מצטמצם מספר הנקודות, עקב התלכדותן של שתי נקודות לאחת: במשולש שווה-שוקיים ישנן שמונה נקודות (משום שבאחת הצלעות עקב הגובה מתלכד עם אמצע הצלע), במשולש שווה-צלעות - שש (משום שבכל הצלעות עקב הגובה מתלכד עם אמצע הצלע), במשולש ישר-זווית - חמש ובמשולש ישר-זווית ושווה-שוקיים ("משולש כסף") - ארבע.

במשולש שווה-צלעות, מעגל תשע הנקודות מתלכד עם המעגל החסום במשולש.

## תכונות
* מעגל תשע הנקודות מתקבל מהומותטיה (Homothety) במקדם חצי של המעגל החוסם דרך מפגש הגבהים. מכאן נובע:
** המרכז של מעגל תשע הנקודות נמצא על ישר אוילר, באמצע הדרך בין מרכז המעגל החוסם ומפגש הגבהים.
** אורכו של רדיוס מעגל תשע הנקודות שווה לחצי מרדיוס המעגל החוסם את המשולש.
*המעגל משיק לארבעת המעגלים המשיקים למשולש (המעגל החסום ושלושת המעגלים המשיקים לצלעות מבחוץ).
* נקודת חיתוך קטעי האמצעים של מרובע ציקלי שייכת למעגל תשע הנקודות של משולש האלכסונים.

## קישורים חיצוניים

* מעגל פויירבאך, באתר מחלקה להוראת המדעים, מכון ויצמן למדע
* 
* נקודות חדשות על מעגל תשע הנקודות (באנגלית)

## הערות שוליים

קטגוריה:גאומטריה
קטגוריה:משולש
תשע הנקודות
קטגוריה:לאונרד אוילר
אנטרובקטריופאג T4

שמאל|ממוזער|350px|מבנה הבקטריופאג
**אנטרובקטריופאג T4** הוא סוג של בקטריופאג המדביק חיידקי אי קולי (*E. coli*). אורך המידע הגנטי של אנטרובקטריופאג T4 הוא 169-170 אלף צמדי בסיסים ומאוחסן בראש איקוסהדרלי. T4 הוא פאג' גדול יחסית – אורכו 200 ננומטרים לערך ורוחבו 90 ננומטרים (אורכם של רוב הפאג'ים, לצורך השוואה, נע בין 25 ו־200 ננומטרים). סיבי הזנב שלו מאפשרים הצמדות לתא הנשא וזנבו חלול כדי לאפשר החדרת החומר הגנטי אל הנשא בזמן הספיחה. T4 אינו מסוגל להיכנס למסלול ליזוגני ולכן הוא עובר רק מסלול ליטי.

## תהליך ההדבקה
תחילת ההדבקה של תא חיידקי מסוג *E. coli* על ידי פאג' T4 היא בזיהוי קולטנים על פני-שטח התא באמצעות סיבי הזנב הארוכים של הפאג' (LTF – Long Tail Fibers), סיבים אלו נצמדים לרצפטורי LPS. מסר הכרה מועבר דרך ה־LTF אל לוחית הבסיס מה שמביא לחשיפת סיבי הזנב הקצרים (STF – Short Tail Fibers) הנקשרים בצורה בלתי הפיכה אל פני השטח של תא ה־*E. coli*. לוחית הבסיס משנה את צורתה ובכך גורמת לנדן הזנב להתכווץ ומביאה לקריעת הממברנה החיצונית על ידי חלבוני GP5 הנמצאים בקצה הזנב. דומיין הליזוזים של ה־GP5 משופעל ומעכל את דופן הפפטידוגליקן הפריפלסמטית. הממברנה הפנימית מעוכלת אף היא ו־DNA מראש הפאג' יכול לנדוד דרך צינור הזנב ולהיכנס את הציטוזול של תא ה־*E. coil*.

### מעגל החיים
מעגל החיים הליטי (מספיחה ועד הרס התא) לוקח כ־30 דקות (ב־37°C) ומורכב מן השלבים הבאים:
*ספיחה וחדירה (חל מיידית).
*עצירת ביטוי גנים של המארח (חל מיידית).
*סינתזת אנזימים (לאחר 5 דקות).
*שכפול DNA (לאחר 10 דקות).
*יצירת ויריונים חדשים (לאחר 12 דקות).
לאחר השלמת מעגל החיים, התא הנשא נפרץ ופולט לסביבה את הנגיפים שהורכבו זה עתה. כתוצאה מכך נהרס ללא תקנה התא הנשא. גודל הפיצה של T4 הוא כ־300 ויריונים לערך לכל תא נשא. בקטריופאגים אלו מדביקים את התא הנשא במידע הגנטי שלהם ומייצרים עותקים נוספים, עקב כך מושמד התא הנשא וכך מופץ הבקטריופאג.

## תכונות מיוחדות
ל־T4 מספר תכונות ייחודיות:
*אינטרונים בדומה לתאים אוקריוטים.
*מנגנון העתקת DNA מהיר עם תדירות טעויות של טעות לכל 300 עותקים.
*מנגנוני תיקון DNA מיוחדים.
*מסוגל להדביק את הזן E. coli* O157:H7* (זן אגרסיבי במיוחד הגורם להרעלת מזון המלווה בשלשול דמי ולעיתים כשל של הכליות).
*גנום המכיל קצוות המורכבות ממקטעים החוזרים על עצמם (terminally redundant) – מאפשר מעבר מ־DNA ליניארי ל־DNA מעגלי.
*גנום משוכפל כיחידה ולאחר מכן מספר יחידות מחוברות בצורה עוקבת ליצירת קונסטמר (Concatemer). לאחר האריזה הגנום נחתך באזורים לא ספציפיים אך באורכים שווים ומחובר מחדש ליצירת פרמוטציות (תמורות) מעגליות של הגנום.

מספר זוכי פרס נובל עבדו עם פאג'י T4 או פאג'ים דמויי T4, כולל: מקס דלברוק, סלבדור לוריא, אלפרד הרשי, ג'יימס ד. ווטסון ופרנסיס קריק. מדענים חשובים נוספים שעבדו עם T4 הם: מייקל רוזמן, סימור בנזר, ברוס אלברטס, גיסלה מוסיג, ריצ'רד לנסקי וג'יימס בול.
## ראו גם
* בקטריופאג

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:נגיפים
ספינות הטילים מסדרת אוסה

**אוסה** הוא קוד דיווח נאט"ו לסדרה של ספינות טילים מתוצרת ברית המועצות שנכנסה לשירות בשנות השישים והייתה לנפוצה בעולם.

## פיתוח
האוסה פותחה בראשית שנות השישים ונועדה להוות סדרת ספינות טילים משופרת באופן משמעותי ביחס לספינות הטילים שיוצרו עד אז מסדרת קומאר שנכנסו לשירות בחיל הים הסובייטי ובחילות הים של מדינות ברית ורשה בשנות החמישים. דחי ספינות האוסה הוגדל פי ארבעה ביחס לקומאר, גוף ספינות נבנה ממתכת (בשונה מספינות הקומאר שהיו בנויות עץ), יכולת נשיאת טילי הסטיקס שופרה משמעותית, צוות הספינה מנה כ- 26-30 חיילים (בהשוואה לעשרה בלבד בקומאר), יכולות המכ"ם  שופרו, הוכנסה מערכת לזיהוי מכ"ם אויב (מערכת אלינט), הספינה הייתה רחבה יותר והותקנו בה שני צריחי תותחים אחד מלפנים והשני מאחור. מהירות האוסה המרבית 38 קשר.

סטי"לי האוסה יוצרו בשני דגמים עיקריים: אוסה 1 ואוסה 2 שהיה בעל מנועים חזקים יותר ושיפורים בשאר מערכות הנשק.

## פעילות מבצעית
ספינות האוסה השתתפו במלחמת יום הכיפורים בחיל הים הסורי ובחיל הים המצרי. מסטי"לים אלה שוגרו עשרות טילי סטיקס, שלא פגעו, נגד סטי"לים של חיל הים הישראלי בקרבות טילים כגון קרב לטקיה, קרב דמיאט ועוד.
במהלך המלחמה הוטבעו מספר סטי"לים מדגם אוסה בקרבות טילים ובירי תותחים.
ספינות האוסה משרתות עד היום בחיל הים המצרי והסורי.

## קישורים חיצוניים

קטגוריה:ספינות הצי הסובייטי
קטגוריה:אוניות מלחמה סובייטיות ורוסיות
קטגוריה:אמצעי לחימה במלחמת יום הכיפורים
גיבוב קוקייה

ממוזער| דוגמה:החצים מסמנים הצבעה על תא חלופי לכל מפתח. רכיב חדש שנדרש להיות בתא שבו נמצא מפתח A - יזיז את מפתח A לתא החלופי. מכיוון שאותו תא תפוס על ידי מפתח B הוא יזיז גם אותו לתא חלופי שפנוי.רכיב חדש שנדרש להיות בתא שבו נמצא מפתח H לא יצליח להיכנס משום שהוא מחובר באופן מעגלי עם W שידרוס אותו.
**גִּבּוּב קוקייה** (מאנגלית: **Cuckoo hashing**) הוא שיטה במדעי המחשב ליישוב התנגשויות בטבלת גיבוב. בשיטה זו, כל איבר ממופה לשני תאים במערך. כאשר מכניסים איבר חדש למערך, בודקים אם אחד מהתאים אליהם האיבר ממופה פנוי. אם כן, ממקמים בו את האיבר החדש. אם שני התאים אליהם האיבר החדש ממופה תפוסים, ממקמים את האיבר החדש באחד מהתאים התפוסים, ומעבירים את האיבר ששכן בתא קודם לכן לתא האלטרנטיבי שלו. 

מקור השם נובע משיטות הקינון של זנים מסוימים של ציפור הקוקייה. הקוקייה מטילה את ביציה בקניהן של ציפורים אחרות. כאשר גוזל הקוקייה בוקע מן הביצה, הוא דוחף את הביצים או את הגוזלים האחרים מן הקן. 

השיטה תוארה לראשונה על ידי רסמוס פה (Rasmus Pagh) ופלמינג פריש רודלר (Flemming Friche Rodler) בשנת 2001.

## הכללות
וריאציה אחת של גיבוב קוקייה ממפה כל איבר ליותר משני תאים. וריאציה אחרת מאפשרת לכל תא להכיל יותר מאיבר אחד. וריאציות אלו מגדילות את ניצולת הזיכרון על חשבון הגדלת הזמן הנדרש להכניס איבר חדש ולחפש איבר קיים.

## קישורים חיצוניים
* 
* Cuckoo hashtable written in Java
* Generic Cuckoo hashmap in Java

קטגוריה:מבני נתונים
ספרטק סנקט פטרבורג

**ספרטק סנקט פטרבורג** הוא מועדון ספורט מהעיר סנקט פטרבורג שברוסיה. נקרא בעבר "ספרטק לנינגרד".
שיעור תחלופה שולי

**שיעור תחלופה שולי** (באנגלית: **Marginal Rate of Substitution**, **MRS**) הוא מושג בסיסי בכלכלה, המבטא את הכמות ממוצר כלשהו שעליה מוכן פרט לוותר על מנת לקבל יחידה אחת ממוצר אחר.
בניסוח אחר, שיעור התחלופה השולי בין X ל-Y הוא היחס שבו הפרט יכול להמיר יחידה אחת של טובין X ב:\frac{dY}{dX} של טובין Y, תוך שמירה על אותה רמת תועלת.

:MRS_{XY}=-\frac{dY}{dX} (על עקומת אדישות)

## שיעור התחלופה השולי כיחס הנגזרות החלקיות של עקומת האדישות
שיעור התחלופה השולי הוא **השיפוע של עקומת האדישות** עליה נמצא הפרט, בנקודה המוגדרת על ידי הסל הנוכחי (בהנחה שהשיפוע בנקודה אכן מוגדר). שיפוע העקומה שווה גם ליחס הנגזרות החלקיות שלה.

### הוכחה
תחת הנחה שימושית ומקובלת במודלים רבים בכלכלה, לפיה הטובין הם גדלים רציפים, ניתן לנתח את המשמעות של שינויים אינפיטסימליים בכמויות הנצרכות ולכן ניתן להגדיר את הנגזרת של גדלים שונים לפי כמות הטובין.
נניח, אם כן, כי בכלכלה ישנם שני סוגי טובין – X ו-Y (רציפים). נניח גם כי לפרט מסוים (למשל צרכן), קיימות העדפות על סלי צריכה שונים, אותן ניתן לתאר באמצעות פונקציית תועלת – U(X,Y).

עקומת אדישות היא אוסף נקודות שוות תועלת במישור X-Y. במילים אחרות: על עקומת אדישות כלשהי U(X,Y)=Const.

אם מסמנים את הנגזרות החלקיות של U לפי X ולפי  Y כ-MU_X ו-MU_Y בהתאמה, אז גזירה של המשוואה המתארת את עקומת האדישות לפי X נותנת:
:MU_Y \frac{dY}{dX} + MU_X = 0

ובאמצעות פעולות אלגבריות פשוטות ניתן לקבל את השוויון המבוקש:
:MRS_{XY}=-\frac{dY}{dX}=\frac{MU_X}{MU_Y}

כלומר: שיעור התחלופה השולי בין X ל-Y שווה ליחס הנגזרות החלקיות של U(X,Y), והוא מבטא את השיפוע המקומי של עקומת האדישות.

## ראו גם
* עקומת אדישות
* פונקציית תועלת

## ביאורים

קטגוריה:כלכלה
רב אחא בר רב הונא

**רב אחא בר (רב) הונא** היה אמורא בדור הרביעי לאמוראי בבל.

בצעירותו למד תורה אצל רב ששת. לאחר פטירת רב ששת, ככל הנראה, הוא למד יחד עם רב שמואל בנו של רבה בר בר חנה ורב יצחק בריה דרב יהודה למד אצל רבה, אך הוא עמד בקשר גם עם רב יוסף ושלח אליו שאלות הלכתיות.

לאחר פטירתו של רבה, הוא עבר ללמוד אצל רבא. היחסים ביניהם היו ככל הנראה כרב ותלמיד, שכן רבא הטיל עליו מטלות יחד עם רב ספרא על אחת מהן מסופר: איפרא הורמי אמו של שאפור המלך שלחה לרבא קרבן וביקשה שיקריב אותו לאל. רבא שלח את רב ספרא ורב אחא בר הונא לבצע את המטלה, וכך ציווה אותם: קחו שני עובדי כוכבים בני אותו גיל (ליופי), וחפשו מקום שבו העלה הים שרטון כך שהקרקע תהא כזו שלא השתמש בה אדם מעולם ותהא ראויה לשמש כמזבח, והם יביאו לשם עצים שלא נשתמש בהם אדם מעולם ואינם נחשבים כ"שברי כלים", ויוציאו אש מאבנים ויקריבו את הקרבן במקום לשם שמים. 

הוא שימש ככל הנראה כדיין.

## במחקר
החוקר שאול שקד שחוקר את תולדות הקהילה היהודית בפרס, כותב כי במסגרת מחקרו ראה קערה עתיקה שעליה נכתב שמו של רב אחא בר הונא. ההסבר לכך הוא שבאותה תקופה, במאות הרביעית עד השישית לספירת הנוצרים, פשט המנהג בארצות בבל להחזיק בבית קערות חרס שעליהן כתובות מילים מסוימות שלפי אמונת המחזיק בהן הועילו להבריח מזיקים מהבית. על אחת מהקערות נמצא כיתוב האומר כי רב אחא בר הונא הוא שכן של המחזיק בקערה, ובכיתובת זו התכוון המחזיק בקערה להבריח את המזיקים מהבית.

## קישורים חיצוניים

* 
* 

## הערות שוליים

אחא בר הונא
קטגוריה:תלמידי רב ששת
קטגוריה:תלמידי רבה
קטגוריה:תלמידי רב יוסף
קטגוריה:תלמידי רבא
משה טיקוצ'ינסקי

הרב **משה עקיבא טיקוצ'ינסקי** (תר"ע, 1910 – כ"ד בטבת תשמ"ח, 14 בינואר 1988) היה המשגיח והמנהל הרוחני של ישיבת סלבודקה בבני ברק, וקודם לכן מנהל רוחני של ישיבת מקור חיים בירושלים.

## תולדותיו
נולד לרבי אברהם יצחק טיקוצ'ינסקי. בשנת תרפ"ה (1925), בהיותו בן 15, עלה עם אביו לארץ ישראל. למד זמן קצר בישיבת מרכז הרב ואחר כך עבר לישיבת כנסת ישראל בחברון. שם דבק בשיטת המוסר של סלובודקה והיה מקורב לסבא מסלובודקה.

לאחר פטירת הסבא מסלובודקה, בשנת תרפ"ז, לא השלים הרב טיקוצ'ינסקי עם משנתו של ממלא מקומו רבי יהודה לייב חסמן, אך נשאר בישיבת חברון לשמוע את שיחותיו של רבי אברהם נח פאליי, שכיהן כמשגיח בישיבה. בפרעות תרפ"ט נפצע ממכת גרזן בראשו.

לאחר שהרב פאליי עזב את הישיבה עקב חולשתו, עבר לישיבת סלובודקה בליטא, שם למד אצל ראש הישיבה רבי אייזיק שר והמנהל הרוחני רבי אברהם גרודזינסקי שהיה קרוב משפחתו. הוא היה למשמשו של הרב גרודזינסקי ונהג לחזור על שיחותיו בפני הבחורים. באותה תקופה נישא לחיה רבקה שר, אחותו של רבי אייזיק שר, שגדלה בביתו.

בתחילת ת"ש, עם פרוץ מלחמת העולם השנייה, חזר לארץ ישראל עם אשתו ובתו. למד בבית המדרש "אוהל תורה" שבראשות הרב שמואל יצחק הילמן. בתחילת קיץ ת"ש ייסד את ישיבת מקור חיים, עם גיסו רבי ברוך יצחק לוין.

אחרי תום מלחמת העולם השנייה, נסע הרב טיקוצ'ינסקי למחנות העקורים באיטליה.

בשנת תש"ז עבר לכהן כמשגיח ומנהל רוחני בישיבת סלבודקה בבני ברק, שנוסדה על ידי גיסו רבי יצחק אייזיק שר.

בה' בכסלו תשמ"ח נפטרה רעייתו, וכמה שבועות אחר כך, בכ"ד בטבת, נפטר.

## משפחתו
נישא לחיה עלקא רבקה שר, בתם של יוסף חיים שר וטויבע לויטן, אחותם של הרבנים בן ציון ואשר ניסן לויטן ובת שבע שך, אמו של הרב אלעזר מנחם מן שך.

חתניו הם: הרב נחמן פלונצ'ק, היה מראשי ישיבת סלבודקה בבני ברק עד לפטירתו במרץ 2025, והרב יצחק לוין, בעבר מראשי ישיבת בית שמעיה, מחבר סדרת ספרי **ברכת יצחק** (14 כרכים) ונתיבות יצחק (3 כרכים). נכדו הרב צבי פלונצ'ק הוא משגיח בישיבת אור אלחנן בירושלים.

## ספרו
* **בעקבות משה** (שני כרכים) - שיחות ומאמרים

## לקריאה נוספת
* ספר הזיכרון **כנסת ישראל** לזכר הגאון רבי משה עקיבא טיקוצ'ינסקי, ישיבת סלובודקה, בני ברק תשמ"ט
* הפרדס שנה ס"ב גיליון ה' עמ' 23
* יהושע לוין, עולמם של גדולים, בני ברק תשנ"ט, עמ' עז, ק-קא, קיז-קכ, קכב-קלג, רכט-רלא.

## קישורים חיצוניים
* 
* קבלת התורה, רבי משה טיקוצ'ינסקי
* הרב ברוך רוזנברג, **דברי ברוך**, עמ' תצב-תצו (הספד על הרב טיקוצ'ינסקי)

## הערות שוליים

קטגוריה:אנשי העלייה הרביעית
קטגוריה:משגיחים ישראלים
קטגוריה:רבנים ליטאים
קטגוריה:ישיבת סלבודקה (בני ברק)
קטגוריה:בוגרי ישיבת כנסת ישראל (סלבודקה)
קטגוריה:בוגרי ישיבת מרכז הרב
משה
קטגוריה:אישים הקבורים בבית הקברות שומרי שבת
קטגוריה:משפחת לויטן
קטגוריה:ישראלים שנולדו ב-1910
קטגוריה:ישראלים שנפטרו ב-1988
אגלומרט

**אגלומרט** (מלטינית: agglomerare, ליצור כדור) הוא סלע פירוקלסטי שמרקמו גס, הנוצר מהצטברות טיפות געשיות בגדלים שונים במהלך התפרצות געשית, בעיקר סטרומבוליאנית. הסלע מורכב ברובו (75 אחוזים לפחות) מפצצות געשיות ונוצר סמוך להר הגעש.

## היווצרות
[שמאל|ממוזער|250px|מזרקת לבה ב[הוואי]]
שמאל|ממוזער|150px|פצצה געשית
שמאל|ממוזער|150px|"דמעות פלה"
שמאל|ממוזער|150px|"שערות פלה"
התפרצויות געשיות משליכות לאוויר טפרה – חומרים הנופלים לקרקע ומצטברים שם. חלק מן החומרים הללו נפלטים באמצעות מזרקות לבה – זרמי לבה הנפלטים מלוע הר הגעש בעוצמה רבה, ועשויים להגיע לגובה של מאות מטרים. זרמים אלה נקרעים לחלקים קטנים יותר – טיפות געשיות בצורות ובגדלים שונים:
*פצצות געשיות – פיסות גדולות של לבה (יותר מ-64 מ"מ). קרומן החיצוני נקרש במגע עם האוויר, אך בשל גודלן – תוכן נשאר נוזלי. שמן נובע מהתפוצצותן בעת פגיעתן בקרקע, כאשר התוכן הנוזלי ניתז לכל עבר.
*לפילי – פיסות בינוניות של לבה (2-64 מ"מ) במצבי קרישה שונים ובמבנה אווירודינמי.
*"חביתיות" – נוצרות כאשר טיפות לבה צמיגה וקרושה חלקית פוגעות בקרקע והופכות שטוחות.
*"דמעות פלה" ו"שערות פלה" – הדמעות הן טיפות בזלת זגוגיתית הנקרשות במבנה אווירודינמי הדומה לדמעה. השערות הן "דמעות" שנמתחו במעופן באוויר והפכו ארוכות ודקיקות. לעיתים תימצא "דמעה" בקצה הקדמי של "שערה". הן קרויות על שם פלה – אלת האש והרי הגעש של הוואי.

הטיפות נזרקות למרחק-מה מן הלוע: החלקיקים הגדולים יותר יפלו קרוב ללוע, והחלקיקים הקטנים יותר יפלו במרחק גדול יותר ממנו. בנפלן על הקרקע עשויות טיפות אלה להיצמד זו לזו בעודן חמות ורכות, וכאשר הן מתקררות ומתגבשות הן הופכות לסלע. כאמור, אגלומרט נוצר ברובו מפצצות געשיות, שגודלן מצביע על קרבה להר הגעש. בנוסף, פצצות געשיות שהושלכו אנכית עשויות ליפול בחזרה לתוך צינור ההזנה עצמו, להיצמד זו לזו ולהתגבש.

מרקמו הגס של הסלע נובע מקריעת הקרום החיצוני של הפצצות הגעשיות בטרם נצמדו והתגבשו וממיון גרוע של החלקיקים המרכיבים אותו: חלקיקים בגדלים שונים נצמדים זה לזה במקום נופלם, ללא שהתמיינו והתארגנו לפי גודלם.

אגלומרט עשוי להכיל פתיתי אפר געשי שנפלטו ביחד עם הטיפות הגעשיות, או להתגבש על מצע סלעי של מסת אם קיימת, דוגמת טוף שנוצר בהתפרצויות קודמות או בשלבים קודמים של אותה התפרצות.

## אגלוטינט
סלע פירוקלסטי נוסף הנוצר בדרך דומה הוא **אגלוטינט** (מלטינית: agglutinatus, מהודק בדבק). הסלע נוצר מהידבקות "חביתיות" – יריעות של נתזי לבה בזלתית, קרוב מאוד ללוע, במקום בו נופלים הנתזים זה על זה ונדבקים.

## ראו גם
*גאולוגיה - מונחים
*התפרצות געשית
*טפרה
*לבה

## לקריאה נוספת
*
*
*

## קישורים חיצוניים

* 

## הערות שוליים

קטגוריה:סלעים
קטגוריה:סלעי יסוד
קטגוריה:סלעים געשיים
קטגוריה:סלעים פירוקלסטיים
1876 בארצות הברית

**[[1876]] ב[[ארצות הברית]]** הייתה השנה בה חגגה ארצות הברית 100 שנה מיום היווסדה.

## הנהגה
* הנשיא: יוליסס ס. גרנט (המפלגה הרפובליקנית)
* סגן הנשיא: התפקיד לא היה מאויש

## אירועים בולטים
* 31 בינואר – ארצות הברית מורה לאינדיאנים להתרכז בשמורות 
* 2 בפברואר – הנשיונל ליג נוסדה
* 7 במרץ – מאושר הפטנט של אלכסנדר גרהם בל על הטלפון 
* 10 במרץ – שיחת הטלפון הראשונה בין אלכסנדר גרהם בל לעוזרו ווטסון 
* 17 ביוני – מלחמות האינדיאנים: קרב רוזבאד: כוחותיו של ג'ורג' קרוק, אשר כללו 1,300 חיילים, הותקפו ליד נהר רוזבאד שבטריטוריית מונטנה על ידי 1,500 לוחמים אינדיאנים משבט הסיו והשאיין תחת הנהגתו של קרייזי הורס ("סוס משוגע").
* 25 ביוני – מלחמות האינדיאנים: קרב ליטל ביגהורן - הקולונל האמריקני ג'ורג' ארמסטרונג קסטר ו-210 הפרשים שלו נטבחו על ידי אלפי לוחמים אינדיאנים משבט הסיו והשאיין.
* 4 ביולי – ארצות הברית חגגה 100 שנה מיום היווסדה.
* 1 באוגוסט – קולורדו מצורפת לארצות הברית ונעשית למדינה ה-38
* 2 באוגוסט – האקדוחן האמריקני הנודע ג'יימס באטלר היקוק, הידוע בכינויו "ביל היקוק הפראי", נורה ונהרג על ידי ג'ק "אף שבור" מק'קול בעת ששיחק פוקר במסבאה בעיירה דדווד שבדקוטה הדרומית.
* 7 בנובמבר – הבחירות לנשיאות ארצות הברית 1876: הבחירות השנויות ביותר במחלוקת בהיסטוריה האמריקנית אשר הסתיימו בתחילה ללא הכרעה ברורה. רק במהלך 1877 הוענקו 20 הקולות האלקטוראליים לרתרפורד הייז לאחר מאבק משפטי ופוליטי וכך הוא זכה בבחירות.
* 5 בדצמבר – שרפה פורצת באולם התיאטרון "The Brooklyn Theater" שבברוקלין. באירוע נהרגים לפחות 278 בני אדם.


File:1876 Bell Speaking into Telephone.jpg|7 במרץ: מאושר הפטנט של אלכסנדר גרהם בל על הטלפון 
File:Custer's last stand painting.jpg|25 ביוני: קרב ליטל ביגהורן
File:Map of USA CO.svg|1 באוגוסט: קולורדו מצורפת לארצות הברית ונעשית למדינה ה-38
File:ElectoralCollege1876.svg|7 בנובמבר: הבחירות לנשיאות ארצות הברית 1876


## נולדו
* 12 בינואר – ג'ק לונדון, סופר אמריקאי (נפטר ב-1916) 
* 24 ביולי – ג'ין ובסטר, סופרת, מחברת הספר אבא-ארך-רגליים (נפטרה ב-1916)
* 29 באוגוסט – צ'ארלס פרנקלין קטרינג, מכונאי, מהנדס וממציא הסטארטר החשמלי (נפטר ב-1958) 
* 13 בספטמבר – שרווד אנדרסון, סופר, מחבר סיפורים קצרים (נפטר ב-1941)
* 31 באוקטובר – נטאלי קליפורד בארני, סופרת ומשוררת אמריקנית (נפטרה ב-1972)

## נפטרו
[שמאל|ממוזער|130px|[ג'ורג' ארמסטרונג קסטר]]
* 15 בינואר – אלייזה מקרדל ג'ונסון, אשת נשיא ארצות הברית אנדרו ג'ונסון, הגברת הראשונה של ארצות הברית (נולדה ב-1810)
* 25 ביוני – ג'ורג' ארמסטרונג קסטר, היה מפקד בחיל הפרשים של צבא ארצות הברית במלחמת האזרחים האמריקנית ובמלחמות האינדיאנים (נולד ב-1839) 
* 2 באוגוסט – ג'יימס באטלר היקוק, "ביל הפראי", אקדוחן אמריקאי במערב הפרוע (נולד ב-1837) 

## קישורים חיצוניים

*
רב יצחק בר אבדימי

רב **יצחק בר אבדימי** (או **אבודימי)** היה אמורא בדור הראשון והשני לאמוראי ארץ ישראל.

בצעירותו למד אצל רבי יהודה הנשיא ושימשו. מקורות שונים מראים כי היה ה"תנא" כלומר שונה המשניות בבית המדרש של רבי יהודה הנשיא, ומכאן שהיה לו חלק מכריע בניסוחה הסופי של המשנה, והוא זה שלימד את רוב המשנה לרב שהביאה לבבל.
מכונה בירושלמי 'רבי יצחק רובא'.
יש להבדיל בינו לבין רב יצחק בר אבדימי השני.

## קישורים חיצוניים

* 
* 

## הערות שוליים

יצחק
קטגוריה:תלמידי רבי יהודה הנשיא
דיפרוסופוס

ממוזער|אפרוח הסובל מדיפרוסופוס, בעל שני מקורים ושלוש עיניים.
**דיפרוסופוס** (באנגלית: **Diprosopus**) מכונה גם **שכפול פני-גולגולתי** (**Craniofacial Duplication**), היא מחלה מולדת נדירה שבה חלק ממבנה הפנים, או כולו, משוכפל.

## תיאור ושכיחות
מבנה הגוף ומספר הגפיים של ולדות עם דיפרוסופוס יהיה נורמטיבי בדרך כלל, אך קיים מום בחלק בגולגולת הסוגר על המוח שגורם לכפילות בפנים, מלאה או חלקית.

זהו מקרה נדיר של תאומים סיאמיים שקורה 1 לבין 180,000 עד כ-15 מיליון לידות עם שכיחות גבוהה יותר בולדות ממין נקבה ביחס של 2:1. בספרות הרפואית דווחו רק כ-35 מקרים מאומתים של התופעה.

לא ניתן להפריד בניתוח תאומים שנולדו עם דיפרוסופוס משום שמערכת העצבים גם היא מוכפלת.

התאוריה המקובלת היא שדיפרוסופוס נוצר בשלב מוקדם של ההריון, בערך בשבוע השני להריון (12- 13 ימים מתחילת ההריון)

## אבחון
ניתן לאבחן מקרה של דיפרוסופוס עוד בשלב ההיריון על ידי בדיקות אולטרה סאונד, MRI וCT. במידה והאבחון נעשה בשלב מוקדם של ההריון, ניתן לבצע הפלה.

ההסתברות ללידה של ולד עם דיפרוסופוס גבוהה יותר משאר האוכלוסייה במקרים הבאים:

* היריון בגיל מבוגר
* ריבוי מי שפיר
* נישואי קרובים
* נטיות משפחתיות
* מומים מולדים בלידות קודמות

## סיבות אפשריות
לא ידוע מה בדיוק גורם לדיפרוסופוס, אך ישנן שתי תאוריות מקובלות:

* **התפצלות גולגולתית** (cranial bifurcation) של מיתר הגב בשלב הנוירולציה (neurulation) של העובר (נוירולציה הוא השלב בהתפתחות העובר שבו נוצרת תעלת עמוד השדרה). ההתפצלות גורמת לכפילות בחוליות בעמוד השדרה ולכפילות במצע שממנו מתפתחת מערכת העצבים של העובר (neural plates)
* עודף בחלבון **SHH**  שאחראי על התפתחות תקינה של העצמות הסוגרות על הגולגולת.

## מקרים מפורסמים באדם
ב-10 במרץ 2008, בכפר סמפורה סנאי, ליד דלהי, הודו, נולדה תינוקת בשם לאלי סינג עם מחלה זו. לידתה הייתה קשה (דיסטוקיה) ודרך אפיסיוטומיה (חיתוך החיץ הנרתיקי והפרינאום). המקומיים הכריזו עליה כגלגול נשמות של דורגה, אלה לה שלוש עיניים, וכמו כן של האל ההינדי גנש. מאחר שהוריה סירבו להעריכה באמצעות סריקת CT או MRI, ללא הדמיה לאבחון, לא ניתן היה לדעת את מלוא חומרת המצב ואילו מבנים חיוניים במוחה מושפעים; ולפיכך כל הערכה של יכולתה לשרוד הייתה ספקולטיבית בלבד, אם כי משפחתה דיווחה שהיא מתפקדת כרגיל. אף על פי כן, זמן קצר לאחר מכן, עקב חך שסוע ותזונה לקויה של סוכר וחלב מדולל, התינוקת סבלה מזיהומים ומהקאות והוחזרה לבית החולים. ניסו לייצב את מצבה על ידי מתן אנטיביוטיקה ותמיסת מלח, אולם, שש שעות אחר כך היא נפטרה. היא נקברה בכפרה, שם נבנה מקדש לזכרה.

ב-2014 נולדו התאומות הופ ("תקווה") ופיית' ("אמונה") בסידני, אוסטרליה, הן שיתפו גוף אחד בעל שני פנים ושני מוחות, ונפטרו ביום ה-19 לחייהן.

## קישורים חיצוניים

;מאמרים בנושא
* Diprosopus a Rare Craniofacial Malformation
* Diprosopus (Craniofacial Duplication)

;מקרים של ילדים הלוקים בדיפרוסופוס
* 

;מקרים של חתולים הלוקים בדיפרוסופוס
* 
* 

## הערות שוליים

קטגוריה:מומים מולדים ומחלות כרומוזומליות
קטגוריה:מומים מולדים בעיניים, באוזניים, בפנים ובצוואר
קטגוריה:מחלות נדירות
אלי גביזון

**אלי גביזון** (נולד ב-1959) הוא גונדר בדימוס שכיהן כסגן נציב וראש אגף המטה בשירות בתי הסוהר.

## ביוגרפיה
את שירותו בצה"ל עשה בחיל התותחנים.

משנת 1981 משרת גביזון בשרות בתי הסוהר. במהלך שירותו בשב"ס, שימש בתפקידי ביטחון שונים, הרחיב עשייתו בתחום המודיעין, פיקד על בתי סוהר שונים, שימש כסגן קצין מודיעין ראשי, התמנה לראש מינהל ביטחון האסיר, פיקד על גוש מרכז ומחוז דרום, ובתפקידו האחרון שימש כסגן הנציב וראש אגף המטה.

במסגרת תפקידי הביטחון, שימש גביזון כסגן בית סוהר איילון, מפקד ביס"ר השרון- בו הופעל מרכז הגמילה הגדול במזרח התיכון, מפקד בתי המעצר ניצן והדרים (היה למפקדו הראשון של בית מעצר הדרים), בו שהו באותה התקופה אסירים ואסירות ביטחוניים קטינים.

את יכולותיו וכישוריו המודיעיניים, יישם כסגן קצין מודיעין ראשי.

בהמשך דרכו כראש מחלקת הביטחון והאסיר, היה שותף יחד עם הנציב דאז, יעקב גנות, בהקמת יחידת מצדה - יחידת העילית של שב"ס. בנוסף מונה כאחראי מטעם הארגון על תחום הקשר והאלקטרוניקה, כשבתפקידו זה, נתמנה כאחראי על תהליך העברת מתקני הכליאה מצה"ל וממשטרת ישראל לשב"ס.

גביזון כיהן כמפקד גוש מרכז, ולאחר מכן כמפקדו הראשון של המחוז הדרומי. בתקופה זו שימש כמפקד מבצע באירוע המשט לעזה (2010), תוך שהוא אמון על קבלת ושחרור משתתפי המשט.

עם גידול מספר האסירים הביטחוניים עמד גביזון בראש הצוות שהיה אחראי לאיושו של בית סוהר רמון והסבתו של מתקן הכליאה המופרט הראשון למתקן שב"ס.

בפברואר 2011 הודיע השר לביטחון פנים על המלצת מועמדותו לראשות השירות, בכפוף לאישור הוועדה למינוי בכירים בשירות המדינה ואישור ממשלת ישראל. כעבור חודש בוטלה ההמלצה עקב קשיים משפטיים סביב המינוי. הוא המשיך לכהן כסגן ומ"מ נציב שב"ס עד פרישתו.

בנובמבר 2017 היה מועמד להיות ראש הרשות להגנה על עדים, אולם הסיר את מועמדותו זמן קצר לאחר מכן לאחר שהסתיר כי הורשע בעבר בעבירות תכנון ובניה.

## השכלה וחיים אישיים
בוגר תואר ראשון רב תחומי ותואר שני במדעי המדינה וביטחון מאוניברסיטת חיפה.

נשוי ואב לארבעה.

## הערות שוליים

קטגוריה:גונדרים בשירות בתי הסוהר
קטגוריה:בוגרי אוניברסיטת חיפה
קטגוריה:ישראלים שנולדו ב-1959
רעידת האדמה בכרייסטצ'רץ' (2011)

**רעידת האדמה בקנטרברי** הייתה רעידת אדמה בעוצמה של 6.3 בסולם מגניטודה לפי מומנט שפגעה באי הדרומי של ניו זילנד. רעידת האדמה התרחשה ביום שני, 22 בפברואר 2011, בשעה 12:51. מוקדה היה בעומק של כ-5 ק"מ באזור קנטרברי. הזעזוע גרם למותם של 181 בני אדם (מתוכם 5 אנשים לא זוהו והם הוכרזו כמתים) ולנזק עצום בקרייסטצ'רץ', העיר השנייה בגודלה בניו זילנד.

זו הרעידה העוקבת הגדולה ביותר לאחר רעידת האדמה הקודמת בספטמבר 2010, אף שרעידה זו נחשבת לרעידת אדמה בפני עצמה. עוצמתה הייתה פחותה מזו שהתרחשה בספטמבר, אך היא גרמה נזק רב יותר כיוון שהייתה קרובה יותר לקרייסטצ'רץ', התרחשה בשעות הצהריים שבהן אנשים בחוץ לעומת שעות הבוקר ברעידה הקודמת, ואף מכיוון שיסודות הבניינים נחלשו בעקבות הרעידות הקודמות. בסולם מרקאלי, עוצמתה של הרעידה הייתה VIII.

רעידת האדמה לוותה ברעשי משנה, שעוצמתם עלתה על 4.0 בסולם מגניטודה לפי מומנט. ב-13 ביוני 2011 התרחשו שני רעשי משנה חזקים בעוצמות של 5.7 ו-6.3 בסולם מגניטודה.

## נפגעים, הרס ותוצאות אחרות
ברעידת האדמה נהרגו 181 אנשים. מניין ההרוגים הגבוה נובע בעיקר מהתמוטטות בניין תחנת הטלוויזיה CTV, וגורמים במשטרה מעריכה כי רק בבניין זה נהרגו כ-100 בני אדם. רבים נפצעו, ורבים נלכדו בבניינים. רעידת האדמה גרמה להפרעות בהספקת החשמל ל-80% מהעיר, ותשתיות המים נפגעו בכל רחבי העיר. מצב חירום 3, הגבוה ביותר, נמשך שבוע.

שני אוטובוסים ומספר מכוניות נמחצו תחת מפולות מהריסות. מבנים רבים בעיר, ובהם מגדל קתדרלת קרייסטצ'רץ' קרסו. בית חב"ד המקומי קרס, אך לא שהו בו אנשים רבים בזמן הרעידה, ואלו ששהו בו, הצליחו לצאת בשלום.

בהרוגים גם שלושה ישראלים. ביולי 2011 פורסמה בניו זילנד טענה שאחד ההרוגים, עופר מזרחי, וחבריו שחזרו לישראל, היו סוכנים של "המוסד". טענה זו הוכחשה על ידי ראש ממשלת ניו זילנד, ג'ון קי, ושגרירות ישראל בניו זילנד.

רבים מהנזקים נגרמו בשל התנזלות קרקע והצפות. התהליך מתרחש כאשר לתוך החלל שבין הגרגרים מחלחלים מים, המפרידים בין הגרגרים וגורמים להחלשת אחיזתם זה בזה, מה שגורם לקרקע להתנהג כנוזל ולהפסיק לתמוך במבנים כבדים.

בנק ג'יי פי מורגן צ'ייס העריך כי רעידת האדמה תביא לתביעות בסך 12 מיליארד דולר לחברת הביטוח, בגין הנזק שנגרם.

## סיוע בינלאומי
ראש ממשלת ניו זילנד, ג'ון קי, אמר כי כל צוותי החיפוש נשלחו לכיוון קרייסטצ'רץ'.
ממשלת אוסטרליה הציעה לעזור, ושלחה לניו זילנד מטוס C-130, ובו צוות חיפוש בן 70 איש וכן תכננה לשלוח סיוע נוסף. גם ארצות הברית ויפן הציעו להגיש עזרה.

## קישורים חיצוניים

* רעידת האדמה באתר GDACS
* נתוני רעידת האדמה מאתר geonet.nz

## הערות שוליים

2011
כרייסטצ'רץ'
קטגוריה:ניו זילנד: היסטוריה
קטגוריה:כרייסטצ'רץ'
קטגוריה:קנטרברי (ניו זילנד)
קטגוריה:2011 באוקיאניה
פארק הגלי

**פארק הגלי** (באנגלית: **Hagley Park**) הוא פארק ציבורי בעיר כרייסטצ'רץ' שבניו זילנד. הפארק הוקם בשנת 1856 על ידי מועצת המחוז, במטרה לשמש כאתר נופש ופנאי. שטחו של הפארק 1,646,370 דונם.

## היסטוריה
הפארק נקרא על שם אחוזתו של הברון ג'ורג' ליטלטון, שהפך ליו"ר מועצת קנטרברי (מועצת האיגוד שהקים את העיר) במרץ 1850.

בפארק שטחים פתוחים רבים והוא ממוקם במרכז העיר, בין הנהר אייבון, שדרת מורהאוס (Moorhouse Avenue) ושדרת הגלי (Hagley Avenue). הפארק עצמו מחולק על ידי שדרות ל"פארק הגלי הצפוני" ול"פארק הגלי הקטן".

בשטח הפארק ממוקמים הגנים הבוטניים של כרייסטצ'רץ', וכן מוזיאון קנטרברי ומכללת כרייסט קולג'.

בשנת 1882 נערכה בפארק תערוכה עולמית: התערוכה התעשייתית הגדולה של 1882, ובשנת 1906 נערכה בפארק התערוכה הבינלאומית של ניו זלינד.

בפארק ממוקמים מגרשי ספורט ובהם מסלול גולף, מגרשי נטבול וקריקט וכן מנחת מסוקים.

HagleyPark02 gobeirne.jpg|פארק הגלי הצפוני
HagleyPark03 gobeirne.jpg|פארק הגלי הקטן
HagleyPark05 gobeirne.jpg|פארק הגלי הצפוני
HagleyPark06 gobeirne.jpg|אגם ויקטוריה, שבשטח הפארק
HagleyPark01 gobeirne.jpg|פארק הגלי הצפוני


## קישורים חיצוניים

* 
* מפת הפארק
* הגנים הבוטניים של כרייסטצ'רץ'

קטגוריה:כרייסטצ'רץ'
הגלי
מנגינה (אלבום)

**מנגינה** הוא אלבומה הרביעי של להקת הרוק מוניקה סקס, שיצא ב-4 בפברואר 2011, כשהלהקה חזרה לפעולה 8 שנים לאחר הוצאת אלבומה השלישי.

## הפקה
רוב שירי האלבום מתאפיינים במוזיקה מלודית אלטרנטיבית. רובם נכתבו על ידי הסולן יהלי סובול, כשיוצאי דופן הם "רמקולים" ו"אתה ללא" שכתב שחר אבן צור ו"ילד מפתח" שכתב פיטר רוט. מבין שירי האלבום זכו להצלחה "השמלה ממדריד", "מנגינה", "לפני השינה" ו"רמקולים" שיצאו כסינגלים לתחנות הרדיו השונות. השיר "השמלה ממדריד" אף צעד במשך ארבעה שבועות בראש מצעד הפזמונים השבועי של גלגלצ.

באלבום השתתפו חברי ההרכב המקורי: הסולן יהלי סובול שכתב, שר, ניגן בגיטרה והלחין את מרבית השירים, הגיטריסט פיטר רוט והמתופף שחר אבן צור. על ההפקה המוזיקלית היה אחראי עופר מאירי, שגם עיבד את השירים יחד עם חברי הלהקה. באלבום התארחו מספר מוזיקאים, כשלומי שבן, שניגן בפסנתר בשיר אחד, וקרני פוסטל, שהשתתפה בשירה בשיר "אתה ללא".

האלבום זכה להצלחה רבה, הן בהופעות והן בהשמעות הסינגלים מתוכו בתחנות הרדיו השונות.

## רשימת השירים
כל המילים והלחנים: יהלי סובול (חוץ מ-5, 9, 10)
#גשר (3:43)
#השמלה ממדריד (3:05)
#מנגינה (5:03)
#הכל במקום (4:25)
#רמקולים (3:31) - מילים ולחן: שחר אבן צור
#להפסיד לניו יורק (3:59)
#הסתברות (3:34)
#לפני השינה (3:19)
#אתה ללא (3:48) - מילים ולחן: שחר אבן צור
#ילד מפתח (3:24) - מלים ולחן: פיטר רוט
#מישהו אחר (4:30)
#בלי בלמים (2:53)

## משתתפים
*יהלי סובול: שירה, גיטרה
*פיטר רוט: גיטרות, שירה וקולות
*ספי אפרתי: בס, קולות
*שחר אבן צור: תופים, שירה וקולות

## משתתפים נוספים
*עופר מאירי: הפקה מוזיקלית, קלידים
*שלומי שבן: פסנתר 
*קרני פוסטל: צ'לו, שירה ב"אתה ללא"

## סינגלים

## קישורים חיצוניים

* 
* 
* 
* 

קטגוריה:אלבומי מוניקה סקס
קטגוריה:אלבומי חברת NMC יונייטד אנטרטיינמנט
קטגוריה:אלבומים בעברית
ג'יימס בלושי

**ג'יימס אדם "ג'ים" בלושי** (אנגלית: **James Adam "Jim" Belushi**; נולד ב-15 ביוני 1954) הוא שחקן אמריקאי.

## קורות חייו
בלושי נולד בשיקגו שבארצות הברית למשפחת מהגרים מאלבניה. כמו אחיו הגדול השחקן המנוח ג'ון בלושי, עבד בשנים 1977 ועד 1980 בקבוצת התיאטרון של שיקגו "העיר השנייה" . בשנת 1978 הופיע ג'יימס בסדרת הטלוויזיה "מי שומר על הילדים?" , ובנוסף בתוכנית הקומית הידועה "סאטרדיי נייט לייב".

בשנת 1986 הופיע ג'יימס בסרט הקולנוע המוזיקלי "חנות קטנה ומטריפה" לצדו של סטיב מרטין ובסרט "סלבדור" לצידו של ג'יימס וודס ובשנת 1988 בסרט הפעולה "מפגש לוהט" (Red Heat) לצדו של ארנולד שוורצנגר.   

בשנת 1991 שיחק בדרמה "יומן של רוצח שכיר" בכיכובו של פורסט ויטאקר וב"נוכלת ושמה סו" בבימויו של ג'ון יוז. ב-1995 שיחק בדרמה "חיים נפרדים" לצד לינדה המילטון.   

ב-2004 התארח בסדרה "פחות ממושלמת". בשנת 2006 שיחק בסרט "מאחורי החיוך" לצד מרלון ויינס. בשנת 2008 שיחק בסרט הילדים "חברים בשלג" לצד וופי גולדברג.   

לג'יימס קריירה ארוכה של סרטים וסדרות, שיחק בסדרה הקומית "החיים על פי ג'ים" (According to Jim) לצדה של השחקנית קורטני תורן סמית.    

ב-2010 שיחק בסדרת הדרמה המשפטית "הסנגורים" (אנ') ברשת CBS, כפרקליט בלאס וגאס לצדו של ג'רי אוקונל, והסדרה ירדה מהאוויר לאחר עונה אחת.    

בשנת 2011 השתתף בסרט "נמרות בע"מ" לצד דניס ריצ'רדס. בשנת 2012 שיחק בסרט הספורט "חילוף גורלי" לצד קווין דוראנט את המאמן אמרוז.   

בשנת 2015 שיחק בסרט "אין כמו בגיהנום", קומדיה שחורה בכיכובם של פטריק וילסון וקתרין הייגל. 

בשנת 2016 שיחק במותחן "כל האמת" לצד קיאנו ריבס, בסרט הפשע "הולופוינט" לצידם של לין קולינס וג'ון לגוויזאמו, בסרט "קייטי אומרת להתראות" לצד אוליביה קוק ובסרטו של ג'וזף מאזלו "*Undrafted".* 

בשנת 2017 השתתף בסרטו של וודי אלן "גלגל ענק", ובסרט "שינוי של הלב".

בשנת 2022 גילם את דן, אביו של הדמות הראשית בדרמת ההתבגרות "ג'יגי ונייט" (אנ').

## קישורים חיצוניים
* 

קטגוריה:שחקני קולנוע וטלוויזיה אמריקאים
קטגוריה:חקיינים אמריקאים
קטגוריה:בוגרי אוניברסיטת דרום אילינוי
קטגוריה:אישים ממוצא אלבני
קטגוריה:אמריקאים שנולדו ב-1954
רוברט אנדרסון

**רוברט אנדרסון** (באנגלית: **Robert Anderson**; 14 ביוני 1805 – 26 באוקטובר 1871) היה קצין בצבא ארצות הברית. הוא נודע בכך שפיקד על פורט סאמטר במהלך קרב פורט סאמטר, אשר פתח את מלחמת האזרחים האמריקנית.

## שנותיו הראשונות
אנדרסון נולד בעיירה ליד לואיוויל במדינת קנטקי שבארצות הברית. הוא התחנך בווסט פוינט, שם סיים את לימודיו בשנת 1825, ואז הוצב בדרגת ייצוג של לוטננט משנה ברגימנט הארטילריה ה-2 של צבא ארצות הברית. במהלך המלחמה בשבטי האינדיאנים בשנת 1832 שירת כקולונל במסגרת גדודי המתנדבים של אילינוי (אחד מפקודיו שם היה קפטן אברהם לינקולן, לימים נשיא ארצות הברית). בשנת 1833 חזר לצבא הקבע בדרגת קבע של לוטננט. בתקופת מלחמת סמינול השנייה בשנים 1835–1842 שירת כקצין מטה במטהו של הגנרל וינפילד סקוט. במלחמת ארצות הברית–מקסיקו נפצע קשה במהלך קרב מולינו דל ריי וקודם עקב כך לדרגת מייג'ור. ב-5 באוקטובר 1857 הוצב ברגימנט הארטילריה ה-1. בשנת 1839 פרסם ספר בשם "הוראות הפעלת ארטילריית השדה, סוסים ורגלים".

## מלחמת האזרחים
כשמדינות הדרום החלו בפרישתן מארצות הברית, נותר אנדרסון, תומך עבדות ובעל עבדים בעברו, נאמן לאיחוד. הוא הוצב כמפקד חיל המצב אשר החזיק במצודות מפרץ צ'ארלסטון בקרוליינה הדרומית ובפרט בפורט סאמטר. הוא היה מפקד המבצר בעת הפגזתו על ידי כוחות הקונפדרציה, בפיקודו של בריגדיר גנרל פ.ג.ט. בורגארד (שהיה חניכו של אנדרסון בווסט פוינט) בתחילת המלחמה. ההפגזה, אשר החלה ב-12 באפריל 1861, הסתיימה לאחר 34 שעות עם כניעתו של אנדרסון ופינוי חיל המצב מהמצודה.

עמידתו של אנדרסון במצור ובהפגזה הפכוהו לגיבור בצפון. הוא קודם לדרגת בריגדיר גנרל והשתתף במצעדים ובעצרות בהניפו את הדגל אשר הביא עמו מהמצודה. ב-28 במאי הוצב אנדרסון בתפקיד פוליטי רגיש - מפקד ארמיית הקמברלנד, עד אשר חלה והוחלף בבריגדיר גנרל ויליאם שרמן ב-6 באוקטובר באותה השנה. לאחר שהבריא הוצב כמפקד פורט אדמס אשר ברוד איילנד. הוא פרש משירות צבאי סדיר ב-27 באוקטובר 1863. ב-3 בפברואר 1865 קודם אנדרסון לדרגת כבוד של מייג'ור גנרל.

## לאחר המלחמה
מספר ימים לאחר כניעת מפקד צבא הדרום, הגנרל רוברט לי, הגיע אנדרסון לצ'ארלסטון. הוא הביא עמו את הדגל אשר הוריד מתורן פורט סאמטר 4 שנים קודם לכן והשתתף בטקס הנפת הדגל על חורבות המצודה לאחר איושן על ידי כוחות צבא האיחוד. 

אנדרסון נפטר ב-26 באוקטובר 1871, בגיל 66, בעת ששהה בניס שבצרפת. גופתו נקברה בבית הקברות וסט פוינט.

## לקריאה נוספת

* Eicher, John H., and Eicher, David J., *Civil War High Commands*, Stanford University Press, 2001, .
* Lawton, Eba Anderson, *Major Robert Anderson and Fort Sumter, 1861* (New York, 1911).
* Warner, Ezra J., *Generals in Blue: Lives of the Union Commanders*, Louisiana State University Press, 1964, .
*

## קישורים חיצוניים

* 

קטגוריה:אמריקאים ילידי קנטקי
קטגוריה:לואיוויל: אישים
קטגוריה:אנשי צבא האיחוד
קטגוריה:גנרלים במלחמת האזרחים האמריקנית
קטגוריה:מחברי ספרי עיון אמריקאים
קטגוריה:אנשי הכוחות המזוינים של ארצות הברית במלחמת ארצות הברית–מקסיקו
קטגוריה:אישים הקבורים בבית הקברות וסט פוינט
קטגוריה:בוגרי האקדמיה הצבאית של ארצות הברית
קטגוריה:אמריקאים שנולדו ב-1805
קטגוריה:אמריקאים שנפטרו ב-1871
תשלום דגש

**תשלום דגש** הוא כלל בדקדוק העברי, שעל פיו תנועה עשויה להתארך לפני אות שצריכה להיות מנוקדת בדגש חזק, אך אינה מקבלת דגש.

## תיאור התופעה
בעברית חמש אותיות שאינן מקבלות דגש חזק: א', ה', ח', ע' ו-ר'. כאשר אחת מאותיות אלה צריכה לקבל דגש חזק, בין אם משלים ובין אם תבניתי, עשויה התנועה שלפני האות להתארך לתנועה אחרת. התארכות זו תלויה הן בתנועה המקורית של הבניין או המשקל והן באות שהייתה צריכה לקבל דגש.

התארכויות התנועה הן להלן:
* חיריק חסר מתארך לצירה
* פתח מתארך לקמץ
* קובוץ מתארך לחולם

התארכות התנועה תלויה, כאמור, גם באות שהייתה צריכה לקבל דגש:
* לפני א' ו-ר': תמיד חל תשלום דגש.
* לפני ה' ו-ע': תשלום דגש מתרחש בעיקר בהתארכות מקובוץ לחולם.
* לפני ח': בדרך כלל לא מתרחש תשלום דגש.

כדי להקל על הזיכרון, מקובל לצייר את **חנוכיית תשלום הדגש**, בה נרשמו האותיות הגרוניות לפי הסדר:

א ה ח ע ר - הרחוקות ביותר תמיד משולמות, המרכזיות משולמות בעיקר מקובוץ לחולם, והפנימית - האות ח, משולמת רק במקרים נדירים. ואם כן הכללים מהחוץ פנימה: תמיד, בהארכה מקובוץ לחולם, ונדיר.

## דוגמאות
במערכת הפועל פועל הכלל בעיקר בשלושת הבניינים הדגושים: פיעל, פועל והתפעל, שבהם מנוקדת ע' הפועל (האות השנייה של השורש) בדגש תבניתי. לדוגמה, בבניין פיעל, על משקל הצורה שִמֵּר, מתקבלות בעקבות תשלום דגש הצורות פֵּאֵר ו-בֵּרֵך. ה', ע', ו-ח' אינן משפיעות על התארכות חיריק חסר לצירה, וכך נשמר החיריק במילים כמו גִּהֵץ, צִעֵר או נִחֵם. דוגמה להתארכות מקובוץ לחולם חסר ניתן לראות בבניין פועל, במילים: נֹהַ֫ל או מְשֹעַר.

בצורות העתיד, הציווי והמקור (שם הפועל) של בניין נפעל, ישנו דגש משלים ב-פ' הפועל (האות הראשונה של השורש), הנוצר כתוצאה מהידמות מלאה והתלכדות עיצורים עם נ' הבניין. בצורות אלו גורמות כל האותיות לעיל לתשלום דגש, לרבות ח'. לדוגמה, על משקל יִשָּמֵר: יֵאָמֵר, יֵהָרֵס, יֵחָפֵז, יֵעָדֵר, יֵרָקֵב וכיוצא בזאת.

גם בניקוד ה"א הידיעה, ב' ו-מ' השימוש מתקיים תשלום דגש. ה"א הידיעה מנוקדת על פי רוב בפתח שאחריו דגש. כשהיא באה לפני מילה הפותחת ב-א' או ב-ר', וכן ב-ע' שאינה בקמץ, מנוקדת ה"א הידיעה בקמץ, אך לפני ה' ו-ח' (שאינן בקמץ) נשארת ה"א הידיעה בפתח. מ' השימוש מנוקדת לרוב בחיריק שאחריו דגש, אך לפני כל האותיות לעיל, לרבות ח', ה' ו-ע', היא מנוקדת בצירי.

במשקלים הדגושים מתרחש גם כן תשלום דגש. לדוגמה, בהטיות משקל הצבעים מנוקדת האות האחרונה של השורש בדגש, כמו במילה צְהֻבָּה. המילים "שחור" ו"אפור" נגמרות ב-ר', שאינה מקבלת דגש, ולכן צורות הנקבה שלהן הן שְחֹרָה ואֲפֹרָה. במשקל המקצועות מנוקדת ע' הפועל בדגש, כמו במילה צַיָּד. בתשלום דגש מתארך הפתח לקמץ, כמו במילה פָּרָש. קמץ שנוצר כתוצאה מתשלום דגש הוא קמץ מתקיים, כלומר כזה שאינו הופך לשווא או לחטף עם התרחקות הטעם בהטיות המילה. לכן צורת הרבים של פָּרָש היא פָּרָשִים, ולא *פְּרָשִים.

## לקריאה נוספת
* ניסן נצר, **הניקוד הלכה למעשה**, ירושלים תשל"ו

## קישורים חיצוניים
* הגה וצורות: שינויים בסביבת עיצורי הגרון כולל דמות "החנוכיה" לחישוב תשלום דגש. (אתר מט"ח)
* 

## הערות שוליים

קטגוריה:דקדוק עברי
קתדרלת כרייסטצ'רץ'

שמאל|ממוזער|250px|קתדרלת כרייסטצ'רץ', כפי שנראתה לפני רעידת האדמה שהתרחשה ב-2011
**קתדרלת כרייסטצ'רץ**' (באנגלית: **ChristChurch Cathedral**) היא קתדרלה אנגליקנית הממוקמת בעיר כרייסטצ'רץ' שבניו זילנד, ובנויה בסגנון נאו-גותי.

הקתדרלה ניזוקה קשות ברעידת האדמה אשר התרחשה בפברואר 2011 ונכון לשנת 2015 עומדת בחורבנה, כשעתיד המבנה אינו ידוע.

הקתדרלה נבנתה בשלהי המאה ה-19 וממוקמת במרכז העיר, בכיכר הקתדרלה. הכנסייה מהווה מקום מושבו של הבישוף של כרייסטצ'רץ'.

למעשה העיר נבנתה סביב הקתדרלה, המהווה סמל של העיר.

## היסטוריה
המתיישבים הראשונים הגיעו לנמל ליטלטון בשנת 1850. הגעתם מתוארת בפסיפסים על רצפת הקתדרלה.

מקימי העיר שאפו להקים עיר אוניברסיטאית הממוקמת סביב מכללה מקומית. המייסדים שאפו שהעיר תדמה למכללת קרייסט צ'רץ', המכללה הגדולה ביותר באוניברסיטת אוקספורד בה למדו.

באספת עיר שנערכה בשנת 1858, עת בה מנתה אוכלוסיית העיר 450 תושבים בלבד, הוחלט על הקמת הקתדרלה, ובחירת האדריכל האנגלי ג'ורג' גילברט סקוט, האדריכל המוביל בבריטניה באותה עת, שנודע בסגנונו הנאו-גותי.

אבן הפינה של הקתדרלה הונחה ב-16 בדצמבר 1864, והיסודות הונחו בשנה שלאחר מכן. בשל קשיי מימון הבנייה הופסקה הבנייה בשנת 1865.

הסופר אנתוני טרולופ אשר ביקר באתר בשנת 1871 תיאר את היסודות הנרחבים שנבנו, ואת הבנייה התקועה כמעשה גאוותנות של תושבי העיר וכ"עדות לכישלון". הבנייה החלה שוב רק בשנת 1873 לאחר מינוי האדריכל הניו זילנדי בנג'מין מונפורט לפקח על הבנייה. מונפורט שינה את התוכניות המקוריות, והוסיף למגדל הפעמונים מרפסות, ולמבנה הכנסייה אגף נוסף (האגף המערבי), וחלונות ויטראז'.

הספינה של הכנסייה (המבנה המרכזי) ומגדל הפעמונים הושלמו בשנת 1881, ויתר חלקי המבנה הושלמו בשנת 1904. עלות הבנייה הכוללת הגיעה ל-64,000 ליש"ט באותה עת.

גובהו של מגדל הפעמונים 63 מטרים. מגדל הפעמונים נפגע מספר פעמים ברעידות אדמה ושופץ בשנת 1903 לאחר שלוש רעידות.

בין השנים 2006–2007 שופצה הקתדרלה והוחלפו אריחי תקרתה.

ברעידת האדמה שאירעה בעיר בשנת 2010 צלצלו פעמוני הקתדרלה בשל הרעידה, והיה חשש לפגיעה ביציבות המבנה. הקתדרלה נסגרה למספר ימים ונפתחה מחדש ב-22 בספטמבר 2010.

[שמאל|ממוזער|250px|הקתדרלה ו[מגדל פעמונים|מגדל הפעמון שקרס לאחר רעידת האדמה בפברואר 2011]]
ברעידת האדמה שאירעה ב-22 בפברואר 2011 קרס מגדל הפעמון ונפגעו חלקים נרחבים מהקתדרלה.

## קישורים חיצוניים

* 
* תיאור רעידת האדמה של ה-22 בפברואר 2011

קטגוריה:ערכים שבהם תבנית בריטניקה אינה מתאימה
קטגוריה:ניו זילנד: מבני דת
קטגוריה:כרייסטצ'רץ'
כרייסטצ'רץ'
כרייסטצ'רץ'
קטגוריה:אוקיאניה: כנסיות
קטגוריה:מבנים שתכנן ג'ורג' גילברט סקוט
ישיבת מקור חיים (ירושלים)

**ישיבת מקור חיים** היא ישיבה שהתקיימה בשכונת מקור חיים בירושלים בין השנים ת"ש (1940) - תשכ"ב (1962), אז הפכה לכולל אברכים. הישיבה נוסדה על ידי רב השכונה רבי ברוך יצחק לוין, יחד עם גיסו רבי משה טיקוצ'ינסקי. הישיבה נקראת כן על שם **הקיווי והצפיה לה' שהוא מקור החיים** ומקורו מהפסוק בספר תהלים (תהלים לו, י); כִּֽי־עִ֭מְּךָ **מְק֣וֹר חַיִּ֑ים** בְּ֝אוֹרְךָ֗ נִרְאֶה־אֽוֹר.

## יסוד הישיבה
הישיבה הוקמה בשנת ת"ש. באוגוסט 1944 הונחה אבן פינה לפנימיית הישיבה בהשתתפות הרב הראשי לישראל הרב יצחק אייזיק הלוי הרצוג, הרב מלצר והרב זלמן סורוצקין ובאפריל 1945 נחנכה הפנימייה.

רבי משה טיקוצ'ינסקי כיהן בראשות הישיבה עד שעבר בשנת תש"ז לכהן כמנהל רוחני בישיבת סלבודקה בבני ברק. כמשגיח בישיבה כיהן רבי גדליה אייזמן, שהיה אז בחור.

בתקופה זו למדו בישיבה בין היתר הרב אפרים גרינבלאט, הרב יעקב חיים סרנא, הרב ישראל בן שלום מראשי ישיבת פוניבז' לצעירים והרב יצחק זילברשטיין.

בשנת תש"ח התפזרה הישיבה עקב קרבת השכונה לאזורי הקרבות.

## ישיבה לבני עדות המזרח
עקב העלייה הגדולה של בני עדות המזרח לארץ עם קום המדינה והמחסור במקומות לימוד תורניים עבורם, פתחו ראשי הישיבה את שעריה עבור בחורים אלה. חלקם ברחו או והוברחו לשם כך ממחנות עליית הנוער, מה שגרם למעצרו של ראש הישיבה רבי ברוך יצחק לוין. הישיבה הספרדית הייתה ישיבה גבוהה, ונקראה גם בשם בית מדרש גבוה לבני עדות המזרח. במקביל התקיימה גם ישיבה לבחורים צעירים יותר מעולי תימן.

באותה עת הצטרפו לצוות הישיבה רבי משה שמעון וינטרוב, רבי עזרא ברזל, רבי שלום שבדרון, ורבי יוסף קרביץ. תקופה מסוימת לימד בישיבה רבי עובדיה יוסף.

בתקופה זו למדו בישיבה הרב שלמה קורח; הרב צבי סימן טוב - רב העדה האפגנית והרב יוסף בר שלום - הרב הראשי של בת ים.

## כולל אברכים

בשנת תשכ"ב הפכה הישיבה לכולל אברכים, שבו למדו בין היתר הרב חיים וולקין - מנהל רוחני בישיבת עטרת ישראל והרב שמואל יעקב בורנשטיין - ראש ישיבת חברון-גאולה וישיבת קריית מלך.

כיום הישיבה שוכנת ברחוב חיי אדם בירושלים. בראשה עומד הרב אברהם דב לוין, אב"ד בירושלים ובנו של הרב ברוך יצחק לוין.

## לקריאה נוספת
* ספר היובל לישיבת מקור חיים
* **ואלה תולדות יצחק**, קורות חייו של רבי ברוך יצחק לוין
* רבבות אפרים חלק ו' הקדמה שלישית.

## הערות שוליים

מקור חיים
מקור חיים
מקור חיים
קטגוריה:ישראל: כוללי אברכים
אנה צ'פמן

**אנה ואסילייבנה צ'פמן** (ברוסית: **А́нна Васи́льевна Ча́пман**; נולדה ב-23 בפברואר 1982 בוולגוגרד, רוסיה הסובייטית, ברית המועצות) היא מרגלת רוסייה שריגלה בארצות הברית עבור רוסיה מטעם סוכנות הביון הרוסית. נעצרה על ידי ה-FBI ב-27 ביוני 2010, ושוחררה ב-8 ביולי 2010 בעסקת חילופי עצירים בין רוסיה לארצות הברית במסגרת פרשת המרגלים שנחשפה באותה שנה, כאשר נתגלתה רשת ריגול רוסית בארצות הברית.

## ביוגרפיה
צ'פמן נולדה לדיפלומט וסילי קושצ'נקו, ששירת בשגרירות הרוסית בניירובי, קניה. לדעת בעלה הבריטי לשעבר של אנה, אביה היה קצין קג"ב בכיר. אנה היא בוגרת החוג לכלכלה של אוניברסיטת מוסקבה.

בשנים 2000–2001 עברה להתגורר בלונדון. היא עבדה בכמה חברות בריטיות (NetJets, Barclays). בלונדון פגשה את אלכס צ'פמן, וזמן קצר לאחר מכן השניים נישאו במוסקבה. כתוצאה מכך השיגה אזרחות ודרכון בריטי.

בשנים 2006–2010 עבדה עבור כמה חברות פיננסיות בניו יורק, ארצות הברית. לאחר שהוסגרה עם קבוצת מרגלים על ידי אלכסנדר פוטייב לארצות הברית ולאחר דיון לשחרורם, היא שוחררה במסגרת עסקת חילופי המרגלים ושבה לרוסיה. היא זכתה לפרסום רב לאחר שחרורה, והפכה לאייקון תרבות ברוסיה וברחבי העולם.

בדצמבר 2010 מונתה למועצה הציבורית של המשמרת הצעירה של רוסיה המאוחדת וב-21 בינואר 2011 החלה לארח תוכנית טלוויזיה שבועית בשם "רזי העולם", בערוץ הטלוויזיה REN TV. באוקטובר 2010 הצטלמה לשער המגזין הרוסי של Maxim, שסיווג אותה כאחת מ-100 הנשים הסקסיות ביותר ברוסיה. ב-1 באוקטובר 2010 מונתה ליועצת ההשקעות של נשיא בנק שירותי הקרן (FundserviceBank), בנק מוסקבאי המחזיק בהשקעות של מיזמים וחברות פרטיות וממשלתיות בתחום האוויר והחלל. באפריל 2011 התמודדה כדוגמנית במגזין "שבוע האופנה" (Fashion Week).

היא הופיעה בהופעת קמע ככתבת חדשות בסרט הקולנוע "הגבול הבלקני".

## קישורים חיצוניים

* 

## הערות שוליים

קטגוריה:אנשי שירות ביון החוץ של רוסיה
קטגוריה:מרגלות
קטגוריה:מרגלים שריגלו למען רוסיה
קטגוריה:רוסיות שנולדו ב-1982
קטגוריה:רוסים שנולדו ב-1982
כיאונה (בת בוריאס)

במיתולוגיה היוונית, **כִֿיאוֹנֵה** (יוונית עתיקה: **Xιώνη**, נגזר מ-χιών - "שלג") היא אלת השלג והקרח. היא נחשבת גם כנימפה של הר היימוס, הנמצא בתרקיה.
## משפחתה
כיאונה הייתה בתו של בוריאס, אל רוח הצפון במיתולוגיה היוונית, ושל אורת'יה, נסיכה אתונאית בת ארכתאוס, מלך אתונה, אותה בוריאס חטף. כיאונה הייתה אחותם של קלאופטרה, אשת פינאוס, וקלאיס וזטס, שהיו מהארגונאוטים.
## במיתולוגיה
על פי סיפור מאוחר, אם כי מקובל בדרך כלל, כיאונה הייתה אמו של אומולפוס מפוסידון, אותו השליכה לים מחשש לתגובת אביה. עם זאת, אומולפוס ניצל, ופוסידון גידל אותו. ככל הנראה בגלל האקלים ביוון העתיקה, שהיה חם יחסית ולא איפשר שלג, חוץ מסיפורים אלו, כיאונה אינה נזכרת במיתולוגיה היוונית.

## בתרבות המודרנית
*בספרות המודרנית, מופיעה כיאונה כדמות בספרו של ריק ריירדן, "הגיבור האבוד", תחת השם "קִיאוֹנֶה". היא מתוארת כנערה יפת תואר ואחת מהדמויות המרושעות אשר שולטת בקרח והובסה על ידי ליאו ואלדס, וזאת אפילו שליאו התאהב בה בפגישתם הראשונה. גם בספר הרביעי של אותה הסדרה, "בית האדס", מסופר שכיאונה ואחיה מגיעים לספינה של שבעת החצויים מהנבואה, ומובסים על ידי פייפר, בת אפרודיטה, וככל הנראה נהרגו בזמן שפייפר העירה את פסטוס, דרקון הארד, באמצעות דיבור ההקסמה שלה.
## ראו גם
*סקאד'י - אלת החורף הנורדית
## קישורים חיצוניים
*
*
## ביאורים

## הערות שוליים

קטגוריה:אלים יווניים
היענות תרופתית

ברפואה, המונח **היענות תרופתית** מתאר את המידה בה אדם מבצע את הוראות רופאו המטפל.
בדרך כלל מדובר בהיענות בלקיחת תרופות אך גם מתאר שימוש באביזרים רפואיים כגון משאפים לחולי אסתמה וכדומה.

גם המטופל וגם הגוף המטפל הם גורמים המשפיעים על מידת ההיענות התרופתית, אולם גם למחירי תרופות גבוהים יש השפעה מכרעת.

## קישורים חיצוניים
* 

קטגוריה:ערכים שבהם תבנית בריטניקה אינה מתאימה
קטגוריה:רפואה
נחל חמדל

250px|ממוזער|שמאל|נחל חמדל
**נַחַל חַמְדָּל** הוא נחל אכזב באורך כ-6 ק"מ, בצפון מערב רמת הגולן, דרומית ליישוב גונן. הנחל זורם בסופו לירדן דרך תעלת ניקוז.
הנחל הוא חלק משמורת טבע "שמורת נחל חמדל". סמוך לנחל נמצא המעיין "עין גונן". בנחל צומח השיח מלוח קיפח. בחלק התחתון יש קניון קטן בין אבני בזלת עם מפלים קטנים.

באביב יש בצִדי הנחל פריחה. במצוקי הנחל מקננים עופות דורסים רבים.

## לקריאה נוספת
***מסלולים, להתאהב בארץ מחדש- צפון** בערך נחל חמדל.

## קישורים חיצוניים

*נחל חמדל באתר "מינהל הטיולים של משרד החינוך"
*נחל חמדל באתר "טבע ונופים בישראל"
*תמונה של ערוץ נחל חמדל באתר "מפה"

קטגוריה:רמת הגולן: נחלים
טרזן קופר

**צ'ארלס "טרזן" קופר** (באנגלית: **Charles "Tarzan" Cooper** ;  30 באוגוסט 1907 - 19 בדצמבר 1980) היה כדורסלן אמריקאי מקצועני. הוא ידוע במיוחד בשל התקופה בה שיחק בקבוצת ניו יורק רנסאנס (1929–1941).

קופר נולד בניוארק, דלאוור. אחרי ששיחק בקבוצת בית הספר התיכון "סנטרל פילדלפיה", נהפך קופר למקצועני בשנת 1925. הוא שיחק במדי "פידלפיה פנתרס" ו"פילדלפיה סיינטס" עד לשנת 1929, אז הצטרף לקבוצת "ניו יורק רנסאנס" הידועה גם בשמה "רנס", ושיחק בשורותיה במשך אחת עשרה עונות. כל הקבוצות הללו היו עצמאיות, מכיוון שהליגות המקצועניות קיבלו לשורותיהן בשנותיהן הראשונות רק שחקנים בעלי עור לבן.

קופר, אשר התנשא לגובה של 1.93 סנטימטרים, כונה בידי ג'ו לאפצ'יק, שחקן הקבוצה היריבה הסלטיקס המקוריים, ה"סנטר הטוב ביותר אי פעם".

הוא הוצג בהיכל התהילה של הכדורסל בשנת 1977.

בשנת 1980 הלך קופר לעולמו בפילדלפיה, פנסילבניה, בגיל 73.

## קישורים חיצוניים

* "צ'ארלס ט. קופר בהיכל התהילה של הכדורסל

קטגוריה:אמריקאים ילידי דלאוור
קטגוריה:כדורסלנים אמריקאים
קטגוריה:דלאוור: כדורסלנים
קטגוריה:היכל התהילה של הכדורסל: כדורסלנים
קטגוריה:כדורסלנים אפרו-אמריקאים
קטגוריה:אמריקאים שנולדו ב-1907
קטגוריה:אמריקאים שנפטרו ב-1980